6.4.2022
EL
Επίσημη Εφημερίδα της Ευρωπαϊκής Ένωσης
C 152/109
3.14.
Ένα ακόμη ζήτημα που πρέπει να αντιμετωπιστεί είναι ο τρόπος με τον οποίο θα δοθεί στους εκδότες πράσινων ομολόγων εκτός της ΕΕ η δυνατότητα πρόσβασης στις κεφαλαιαγορές της ΕΕ και αντιστρόφως — έτσι, προκύπτει η ανάγκη ευθυγράμμισης των ταξινομήσεων στις διάφορες περιοχές δικαιοδοσίας παγκοσμίως.
Στο πλαίσιο αυτό, είναι σκόπιμο να αναφερθεί η διεθνής πλατφόρμα για τη βιώσιμη χρηματοδότηση (IPSF), η οποία είναι ένα φόρουμ διαλόγου μεταξύ των φορέων χάραξης πολιτικής, με γενικό στόχο την αύξηση του ποσού των ιδιωτικών κεφαλαίων που διοχετεύονται σε περιβαλλοντικά βιώσιμες επενδύσεις.
Ο τελικός σκοπός της IPSF είναι να διευκολύνει την κινητοποίηση ιδιωτικών κεφαλαίων για περιβαλλοντικά βιώσιμες επενδύσεις.
Συνεπώς, η IPSF προσφέρει ένα πολυμερές φόρουμ διαλόγου μεταξύ των φορέων χάραξης πολιτικής, προκειμένου να βοηθήσει τους επενδυτές να εντοπίσουν και να αξιοποιήσουν ευκαιρίες για βιώσιμες επενδύσεις που πραγματικά συμβάλλουν στην επίτευξη κλιματικών και περιβαλλοντικών στόχων.
Η ευθυγράμμιση των ταξινομήσεων θα πρέπει να συζητηθεί και να συμφωνηθεί στο πλαίσιο αυτού του φόρουμ.
3.15.
Όπως προαναφέρθηκε, η ΕΑΚΑΑ, ως η αρχή εποπτείας της κεφαλαιαγοράς της ΕΕ, θα διαδραματίσει κρίσιμο ρόλο στη διασφάλιση της εφαρμογής των προτεινόμενων προτύπων με όσο το δυνατόν πιο ρεαλιστικό τρόπο.
Αυτό θα απαιτήσει την ανάπτυξη των δεξιοτήτων και των ικανοτήτων της ως αρχής εποπτείας των αξιολογητών των πράσινων ομολόγων της ΕΕ.
Η Επιτροπή καθορίζει τα κριτήρια για τα προσόντα και τη διαφάνεια, και αυτά αποτελούν μια σταθερή βάση για την ΕΑΚΑΑ.
Κατά την άποψή μας, καθώς η ΕΑΚΑΑ αναπτύσσει τις ικανότητές της, θα μπορούσε με την πάροδο του χρόνου να στηρίξει τους ομολόγους της εκτός της ΕΕ, ώστε να εφαρμόσουν παρόμοια πρότυπα και, συνεπώς, να διευκολύνουν την πρόσβαση των επενδυτών της ΕΕ σε αναδυόμενες αγορές.
3.16.
Ένα ακόμη σημείο που πρέπει να εξεταστεί είναι ότι η μετάβαση σε μια οικονομία της ΕΕ με χαμηλές εκπομπές διοξειδίου του άνθρακα θα απαιτήσει χρηματοδότηση πολύ μεγαλύτερη από εκείνη που είναι διαθέσιμη στο πλαίσιο του μέσου NextGenerationEU.
Ο ιδιωτικός τομέας διαδραματίζει ήδη ρόλο σε αυτήν τη μετάβαση, αλλά απαιτούνται πολύ περισσότερα.
Συνεπώς, το προτεινόμενο πρότυπο πράσινων ομολόγων της ΕΕ θα αναπτύξει περαιτέρω μια νέα αγορά πράσινων ομολόγων και θα κινητοποιήσει περισσότερους εκδότες, εκτός από τη διευκόλυνση της διασυνοριακής χρηματοδότησης στις κεφαλαιαγορές.
Σε τελική ανάλυση, το προτεινόμενο πρότυπο πράσινων ομολόγων θα ενισχύσει τη φήμη των πιθανών εκδοτών και επενδυτών και τη δέσμευσή τους για τη βιώσιμη ανάπτυξη και την επίτευξη περιβαλλοντικών στόχων όπως: ο μετριασμός της κλιματικής αλλαγής, η προσαρμογή στην κλιματική αλλαγή, η βιώσιμη χρήση και η προστασία των υδάτων και των θαλάσσιων πόρων, η μετάβαση σε μια κυκλική οικονομία, η ανακύκλωση, η πρόληψη της δημιουργίας αποβλήτων, η πρόληψη και ο έλεγχος της ρύπανσης και η προστασία των υγιών οικοσυστημάτων.
Συνεπώς, οι σχετικοί περιβαλλοντικοί και κοινωνικοί στόχοι θα αποτελέσουν μέρος κάθε εταιρικής στρατηγικής.
Επιπλέον, η προώθηση ενός οικολογικού σήματος της ΕΕ για τα χρηματοπιστωτικά προϊόντα, με παράλληλη ελαχιστοποίηση της γραφειοκρατίας, θα βοηθούσε τις ιδιωτικές επιχειρήσεις να υιοθετήσουν μια τέτοια στρατηγική.
3.17.
Με την πάροδο του χρόνου, η ΕΟΚΕ αναμένει ότι οι επενδυτές θα επιλέξουν τα πρότυπα πράσινων ομολόγων της ΕΕ, καθώς αυτό θα διασφαλίσει ότι τα κεφάλαια χρησιμοποιούνται σύμφωνα με την ταξινόμηση, γεγονός που, με τη σειρά του, θα διευκολύνει τις απαιτήσεις υποβολής εκθέσεων για τους επενδυτές.
Συνεπώς, ο στόχος θα πρέπει να είναι η υιοθέτηση του προτεινόμενου προτύπου πράσινων ομολόγων σε ολόκληρη την ΕΕ, είτε πρόκειται για τον ιδιωτικό είτε για τον δημόσιο τομέα.
3.18.
Επίσης, στο πλαίσιο αυτό, η ΕΟΚΕ θα επικροτούσε την αποδοχή του προϋπάρχοντος καθεστώτος για τα υφιστάμενα πράσινα ομόλογα σύμφωνα με το προτεινόμενο πρότυπο, καθώς και την τελική εφαρμογή τέτοιων προτύπων για τα ομόλογα που εκδίδονται στο πλαίσιο του μέσου NextGenerationEU.
Η ΕΟΚΕ πιστεύει ακράδαντα ότι τα πράσινα ομόλογα που ευθυγραμμίζονται με την ταξινόμηση θα συμβάλουν στην επίτευξη περιβαλλοντικών στόχων.
Επιπλέον, προσδοκούμε ότι το πρότυπο πράσινων ομολόγων της ΕΕ θα αυξήσει το ενδιαφέρον των επενδυτών για τέτοιες επενδύσεις, αναπτύσσοντας περαιτέρω την αγορά πράσινων ομολόγων.
Αν και τα νέα είναι καλά για τους εκδότες και τους επενδυτές, η ΕΟΚΕ εφιστά την προσοχή στις προκλήσεις που αναφέρθηκαν ανωτέρω.
3.19.
Εάν υποθέσουμε στη συνέχεια ότι η πρόταση θα εγκριθεί ως έχει, θα είχε ενδιαφέρον να αξιολογηθεί i) ο βαθμός στον οποίο οι επενδυτές, τόσο εντός όσο και εκτός της ΕΕ, θα απαιτήσουν από τους εκδότες να ευθυγραμμιστούν με τα προτεινόμενα πρότυπα, ή εάν η πρόταση θα οδηγήσει σε απόκλιση, στην αγορά πράσινων ομολόγων, μεταξύ της ΕΕ και του υπόλοιπου κόσμου, και ii) ο τρόπος με τον οποίο η προτεινόμενη εφαρμογή του προτύπου πράσινων ομολόγων της ΕΕ θα επηρεάσει τις εξελίξεις στην αγορά πράσινων ομολόγων εντός και εκτός της ΕΕ.
3.20.
Κατά την άποψη της ΕΟΚΕ, αυτό έχει ιδιαίτερη σημασία, καθώς οι περιβαλλοντικές προκλήσεις, όπως η κλιματική αλλαγή, δεν μπορούν να αντιμετωπιστούν μόνο από την ΕΕ.
Εάν δεν υπάρξει κάποιο κοινό έδαφος για την ευθυγράμμιση των ταξινομήσεων με τις τρίτες χώρες, ο προτεινόμενος κανονισμός της Επιτροπής σχετικά με ένα πρότυπο προαιρετικής εφαρμογής για τα πράσινα ομόλογα είναι απίθανο να καταστεί πρότυπο για την παγκόσμια αγορά πράσινων ομολόγων.
Αυτό θα είχε ως αποτέλεσμα οι κεφαλαιαγορές να κατακερματιστούν, και οι εκδότες από τρίτες χώρες να μην υιοθετήσουν, πιθανότατα, τα προτεινόμενα πρότυπα της Επιτροπής.
Κάτι τέτοιο θα μπορούσε να συγκρατήσει τη ροή των κεφαλαίων που απαιτούνται για την αντιμετώπιση τεράστιων περιβαλλοντικών προκλήσεων, ιδίως της κλιματικής αλλαγής.